भोपाल. कोलार इलाके में गिरधर परिसर स्थित नामी प्ले स्कूल की तीन साल की बच्ची से यौन शोषण के मामले में देर रात गिरफ्तार हुए आरोपी अनुतोष प्रताप सिंह को पुलिस वीआईपी ट्रीटमेंट देती नजर आई। उसे अदालत में पेश करने के पहले चार थानों के टीआई पहले से ही कोर्ट परिसर में मौजूद थे। आमतौर पर आरोपियों को हथकड़ी लगाकर पेश करने वाली पुलिस ने ज्यादती के आरोपी को हथकड़ी लगाना मुनासिब नहीं समझा। कोर्ट में पेश करने के महज पांच मिनट के भीतर ही उसे 14 मार्च तक के लिए जेल भेजने के आदेश हो गए।
आरोपी से मारपीट की आशंका के चलते तैनात किया पुलिस बल
बुधवार को जिस समय क्राइम ब्रांच ने आरोपी को अदालत में पेश किया, उस समय कोर्ट में खास भीड़ नहीं थी। मामले की गंभीरता को देखते हुए पुलिस को अंदेशा था कि अदालत में आरोपी के साथ मारपीट हो सकती है। इसके चलते आसपास के चार थाना क्षेत्रों से पुलिस बल को जिला अदालत में एक घंटे पहले ही तैनात किया गया था।
क्राइम ब्रांच की कार्रवाई पर सवालिया निशान
थाने में होटल का खाना, मिनरल वॉटर की बोतल
क्राइम ब्रांच सूत्रों के मुताबिक आरोपी को मंगलवार देर रात हिरासत में लिया गया। थाने में रात गुजारनी थी, इसलिए उसके लिए अलग से गद्दे की व्यवस्था करवाई गई। खाना होटल से लाया गया और पानी की पैक्ड बोतल भी मुहैया करवाई गई। मीडिया से बचाने की कोशिश में नकाब लगाकर ही उसे अदालत में पेश कर दिया गया।
कोर्ट में पेश करने से पहले ही तैयार था जेल वारंट
थाने में पूरी रात अनुतोष से पूछताछ नहीं की गई। कोर्ट में पेश करने के पहले ही उसका जेल वारंट था। उसमें 11 मार्च की तारीख लिखी हुई थी। कोर्ट के रीडर ने कहा कि जेल वारंट पर तारीख 14 करो। विशेष न्यायाधीश गिरिबाला सिंह ने क्राइम ब्रांच की मांग पर अनुतोष को 14 मार्च तक जेल भेजने के आदेश दे दिए।
आरोप से हैरान हूं, इससे मेरा जीवन ही बर्बाद हो गया
क्राइम ब्रांच ने मंगलवार रात अनुतोष के बयान दर्ज किए। उसने कहा कि बच्ची तो मेरे साथ ही आती थी। यदि मैं कुछ ऐसा करता तो वह मेरे साथ जाती ही नहीं। मुझ पर इतना गंभीर आरोप क्यों लगाया गया, मैं नहीं जानता। इस आरोप ने तो मेरा जीवन ही बर्बाद कर दिया।
जरूरत पड़ी तो ले सकते है रिमांड
रिटायर्ड सीएसपी सलीम खान के मुताबिक, आरोपी का जेल रिमांड हाेने से अनुसंधान में फर्क नहीं पड़ेगा, सुप्रीम कोर्ट के दिशा निर्देश के चलते पुलिस अनुसंधान में आरोपी से पूछताछ की आवश्यकता पड़ने पर अदालत में अर्जी पेश कर पुलिस रिमांड ले सकती है।
जानें क्या है ज्यूडिशियल रिमांड (जेआर)
पुलिस ज्यूडिशियल कस्टडी तब मांगती है जब उसे आरोपी से कोई पूछताछ, मेमोरेंडम अथवा जब्ती नहीं करनी हो। इस मामले में पुलिस की मंशा साफ दिखती है कि आरोपी को जेल भेजने से मामला ठंडा हो जाएगा। मामला कमजोर करने का मौका मिलेगा।
जानें क्या है पुलिस रिमांड (पीआर)
पुलिस रिमांड मांगे जाने पर आरोपी को घटनास्थल पर ले जाया जाना था। जिस किचिन में ज्यादती की गई उसमें रखा सामान जब्त करना, फिंगर प्रिंट लिए जाने थे। बच्ची के कपड़े जब्त किए जाने थे। आरोपी की पहचान के लिए पुलिस रिमांड जरूरी था।
स्वतंत्र एजेंसी से निष्पक्ष जांच होनी चाहिए
रिटायर्ड सेशन जज रेणु शर्मा ने बताया कि बच्ची की मां का बयान सबसे महत्वपूर्ण है। उनकी शिकायत पर तत्काल कार्रवाई क्यों नहीं की गई। बच्ची का मेडिकल तुरंत नहीं कराना गंभीर चूक है। पूरे मामले में पुलिस ने गंभीरता नहीं दिखाई। चार दिन बाद पुलिस रिमांड लेकर कुछ नहीं निकलेगा। मामले की निष्पक्ष जांच स्वतंत्र एजेंसी द्वारा कराए जाने के आदेश होने चाहिए।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva